Nøgleord

Sammendrag



Nøgleord

1. Karteller – konkurrencebegrænsning – bedømmelseskriterier – målene i artikel 101 TEUF – beskyttelse af konkurrencen som sådan

(Art. 101 TEUF)

2. Karteller – konkurrencebegrænsning – bedømmelseskriterier – konkurrencebegrænsende formål – tilstrækkelig konstatering – virksomhed, der har lidt tab som følge af et kartel, opererer på markedet på angiveligt ulovlig vis – ingen betydning

(Art. 101, stk. 1, TEUF)

3. Karteller – aftaler mellem virksomheder – deltagelse i møder med et konkurrencebegrænsende formål – virksomheds ansvar for handlinger begået af dens styrende organer – betingelser – bevis for virksomhedens vedtægtsmæssige repræsentants personlige adfærd eller en underordnets mandat til at deltage i møderne – ikke omfattet

(Art. 101, stk. 1, TEUF)

4. Karteller – forbud – fritagelse – betingelser – kumulativ karakter

(Art. 101, stk. 1 og 3, TEUF)

Sammendrag

1. Artikel 101 TEUF har til formål at beskytte ikke blot konkurrenters eller forbrugeres interesser, men ligeledes markedsstrukturen og dermed konkurrencen som sådan.

(jf. præmis 18)

2. Artikel 101 TEUF skal fortolkes således, at den omstændighed, at en virksomhed, der har lidt et tab som følge af et kartel med konkurrencebegrænsende formål, opererer på det relevante marked på angiveligt ulovlig vis ved indgåelsen af denne kartelaftale, er uden betydning for spørgsmålet om, hvorvidt dette kartel udgør en overtrædelse af denne bestemmelse.

Det tilkommer de offentlige myndigheder og ikke private virksomheder eller sammenslutninger af virksomheder at sikre overholdelsen af retlige bestemmelser.

(jf. præmis 20 og 21 samt domskonkl. 1)

3. Artikel 101, stk. 1, TEUF skal fortolkes således, at det for at fastslå, at der foreligger en konkurrencebegrænsende aftale, ikke er nødvendigt at godtgøre den personlige adfærd for den vedtægtsmæssige repræsentant eller et personligt samtykke i form af et mandat fra denne repræsentant til den adfærd, som vedkommendes underordnede, der har deltaget i et konkurrencebegrænsende møde, har udvist.

Det er ikke en betingelse for anvendelsen af artikel 101 TEUF, at der foreligger en handling begået af den pågældende virksomheds selskabsdeltagere eller direktører, end ikke, at de har kendskab til en sådan handling, men derimod, at der er begået en handling af en person, som er bemyndiget til at handle på virksomhedens vegne.

(jf. præmis 25 og 28 samt domskonkl. 2)

4. Artikel 101, stk. 3, TEUF skal fortolkes således, at bestemmelsen kun finder anvendelse på en aftale, der er forbudt i henhold til artikel 101, stk. 1, TEUF, hvis den virksomhed, der påberåber sig bestemmelsen, fører bevis for, at de fire kumulative betingelser, som er foreskrevet i førstnævnte bestemmelse, er opfyldt.

Selv om en aftale, der tilsigter at tvinge en erhvervsdrivende til at overholde den nationale lovgivning, fremmer den økonomiske udvikling, finder artikel 101, stk. 3, TEUF ikke anvendelse på aftalen, hvis denne aftale pålægger den erhvervsdrivende begrænsninger, som ikke er nødvendige for at opnå det forfulgte mål. Dette er tilfældet, når de virksomheder, der deltager i en aftale, skal indgive klage ved de kompetente myndigheder angående den erhvervsdrivendes adfærd og ikke selv udelukke denne konkurrerende virksomhed fra markedet.

(jf. præmis 35 og 36 samt domskonkl. 3)